Robbie is ’n kunstenaar eie in sy soort. As akteur, sanger, liedjieskrywer en filmmaker kan hy jou laat lê van die lag, maar jou ook dieper laat delf in die dinge van die lewe.
’n Grapjas is hy beslis, maar dis ook daardie ander sielvolle kant wat hom oor die jare `n groot gunsteling onder Afrikaanse aanhangers gemaak het. Oorspronklik, humoristies, diep. Dit is die drie woorde waarmee Robbie Wessels se werk beskryf kan word.
In 2018 het hy en Bok van Blerk kragte saamgespan vir die hartroerende duet, Die Sluise Van Die Hemel wat by die gesogde 2019 Ghoema Musiektoekennings bekroon is met die toekennings vir Mees Afgelaaide Liedjie van die Jaar asook die Mees Gestroomde Liedjie van die Jaar.
Net voor die 2019 Rugby Wêreldbeker het Robbie die rugbyalbum, Robbie Wessels en sy Bokke in September dieselfde jaar uitgereik om gees te bou en die Springbokke aan te moedig. Hy en ‘n paar van sy sangervriende soos Jo Black, Appel, Early B, Pieter Koen en nog ander het kragte saamgespan vir die lekkerluister-album. Al Robbie se liedjies is oorspronklik en word uit persoonlike ervaring neergepen. Met sy lewenspad kruis Robbie baie interessante mense, wat toevoeg tot al die stories wat hy met soveel deernis vertel deur sy musiek. Robbie het ‘n unieke aanvoeling vir die wêreld en sy mense en dit word duidelik gesien en gehoor in sy liedjies. Te midde van sy sukses gee hy slegs krediet aan sy Skepper wat hom hierdie geskenk gegee het om mense te kan vermaak. “Ek is ‘n rustige ou wat lief is vir my land en my familie” sê Robbie.